На основу члана 41a став 3. Закона о заштити природе („Службени гласник РС”, бр. 36/09, 88/10 и 91/10-исправка) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА

„КАМЕНА ГОРА”

Члан 1.

Подручје „Камена Гора”, део динарских планина Старог Влаха на крајњем југозападном делу Србије, проглашава се заштићеним подручјем II категорије – регионалног, односно великог значаја, као предео изузетних одлика под именом „Камена Гора” (у даљем тексту: Предео изузетних одлика „Камена Гора”).

Члан 2.

Предео изузетних одлика „Камена Гора” ставља се под заштиту да би се очувале геоморфолошке, хидрогеолошке и биолошке вредности планинског подручја које је аутентично по дубоким клисурама и мозаичном распореду шумских, ливадских и тресетних заједница које чине овај простор јединственим: слив реке Грачанице са својом клисурoм представља геоморфолошко-хидролошки природни феномен; бочне клисуре реке Лим са бројним реликтним заједницама и рефугиjалним стаништима на кречњачким литицама; климазоналне и зоналне заједнице шума које обухватају 60 % укупне површине овог подручја; станишта бројних ретких и угрожених биљних врста које се налазе у категоријама заштићених и строго заштићених, ендемична флора са више типова ендемизма, најосетљивији и најугроженији тип станишта влажне ливаде и тресавице; разноврсност животињских врста – сисара, птица, гмизаваца и инсеката од националног и међународног значаја; да би се очували карактеристични природни предели, специфични објекти народног градитељства, културно-историјско наслеђе и традиционални начин живота које овај простор издвајају као посебан.

Члан 3.

Предео изузетних одлика „Камена Гора” налази се на територији општине Пријепоље, односно катастарских општина Камена Гора, Брајковац, Гојаковићи, Матаруге, Орашац, Крушево, Грачаница и Миљевићи укупне површине 7.762,33 ha од чега је 3.679,77 ha (47,41 %) у државној својини, а 4.082,56 ha (52,59 %) у приватној својини.

Опис границе и графички приказ Предела изузетних одлика „Камена Гора” дати су у прилозима, који су одштампани уз ову уредбу и чине њен саставни део.

Члан 4.

На подручју Предела изузетних одлика „Камена Гора” утврђују се режими заштите II и III степена:

Режим заштите II степена, укупне површине 1.912,72 ha, односно 24 %, утврђује се на шест изолованих локалитета:

1. „Боровњак” – површина 31,55 hа, КО Камена Гора – вегетацију чине претежно чисте букове шуме, где се налазе станишта многобројних животињских врста, односно станиште великог тетреба;
2. „Метаљка” – површина 196,79 hа, КО Камена Гора – основну вредност чине старе шуме смрче са стаништима бројне терио-орнито и херпетофауне;
3. „Црни врх” – површина 379,46 hа, КО Камена Гора, КО Брајковац – вредно станиште врста флоре и фауне карактеристичних за комплексе европских четинарских и мешовитих – четинарско-лишћарских шума;
4. „Петња” – површина 374,29 hа, КО Гојакобићи, КО Орашац, катастарска општина Брајковац – велики број сталних и повремених извора по ободу формира мрежу сталних и повремених површинских токова који нестају у бројним понорима;
5. „Крушево и клисура реке Грачанице” – површина 863,96 hа, КО Матаруге, КО Орашац, КО Крушево, КО Миљевића – овај локалитет чине две, у великој мери различите предеоне целине повезане сличном геолошком грађом и типом вегетације, хидрологијом и орографијом. Клисура је природни рефугијум биљног и животињског света и предео изузетних природних вредности. Карстни плато Крушево покривен је ретким шумама храста китњака и термофилним заједницама црног граба у форми шибљака;
6. „Данкова пусија” – површина 66,66 hа, КО Крушево – чине га масивне, кречњачке литице окренуте ка долини Лима. Доминантну вегетацију чине ретке шуме китњака, као и шибљаци црног граба са бројним реликтним и рефугијалним стаништима;

Режим заштите III степена, утрђује се на површини од 5.849,61 ha, односно 75,36 % подручја Предела изузетних одлика „Камена Гора”.

Члан 5.

На подручју на којем је утврђен режим заштите II степена могу се вршити управљачке интервенције у циљу рестаурације, ревитализације и укупног унапређења заштићеног подручја, без последица по примарне вредности њихових природних станишта, популација, екосистема, обележја предела и објеката геонаслеђа, обављати традиционалне делатности и ограничено користити природни ресурси на одржив и строго контролисан начин.

На подручју на којем је утврђен режим заштите II степена, забрањене су следеће активности:

1. извођење радова који могу довести до нарушавања објеката геонаслеђа;
2. чиста сеча шума која није планирана као редован вид обнављања шума;
3. сеча која није у складу са плановима газдовања шумама;
4. сеча стабала заштићених и строго заштићених врста дрвећа;
5. паљење ватре, осим на местима одређеним за ту намену;
6. брање, кидање и уништавање биљног покривача са представницима строго заштићених и заштићених врста флоре;
7. употреба недозвољених средстава за лов рибе (нпр. креч, експлозив, струја, мреже и др);
8. активности које доводе до значајног узнемиравање птица у периоду размножавања (март-јул);
9. уништавање гнезда птица;
10. формирање мрциништа на подручју карстних седимената заштићеног подручја;
11. постављање (укуцавање) табли и других обавештења на стаблима;
12. слободно испуштање отпадних вода у водотоке;
13. промена намене водног земљишта;
14. каптирање извора;
15. изградња водозахвата и бушотина за потребе појединачних домаћинстава;
16. одлагање отпада.

На подручју на којеме је утврђен режим заштите II степена ограничавају се следеће активности:

1. газдовање шумама и шумским земљиштем утврђеним у плановима и основама газдовања шумама којима се обезбеђује умерено повећање површина под шумским екосистемима и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
2. извођење хитних радова у оквиру санације ветролома, ветроизвала, пожара, пренамножења штетних организама и друго уз услове заштите природе;
3. радови везани за научна истраживања и праћење природних процеса;
4. спровођење научноистраживачких радова и праћење природних процеса;
5. примена одговарајућих биолошких мера борбе против штетних организама шума;
6. извођење мера заштите и унапређења популација ретких и угрожених биљних и животињских врста;
7. праћење стања (мониторинг) флоре и фауне;
8. спровођење одговарајућих мера противпожарне и противерозионе заштите;
9. уклањање ниског растиња сходно орографији терена ради омогућавања несметаног пролаза дуж постојећe стазe кроз клисуру Грачанице;
10. изградња стамбених и економских објеката уз услове заштите природe.

Члан 6.

На подручју на којем је утврђен режим заштите III степена могу се вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса, укључујући ограничен лов за потребе постизања и одржавања оптималне бројности и здравственог стања популације ловних врста, као и ограничено коришћење простора уз потребну инфраструктурну и другу изградњу.

Члан 7.

Предео изузетних одлика „Камена Гора” поверава се на управљање Јавном предузећу „Србијашуме” (у даљем тексту: управљач).

Члан 8.

У обављању законом утврђених послова управљања заштићеним подручјем, управљач је овлашћен и дужан нарочито да: се стара о заштићеном природном добру на начин који омогућава да се у потпуности спроведу прописане мере и активности заштите (режим заштите) у циљу очувања и унапређења природног добра, врши обележавање природног добра, донесе план управљања, донесе акт о унутрашњем реду на простору природног добра, обезбеђује чуварску службу, у случају насталих промена које могу уништити или нарушити основну вредност заштићеног природног добра обавештава Завод за заштиту природе Србије, обезбеђује услове за спровођење научноистраживачких, образовних, информативно-пропагандних и других активности у складу са законом, обезбеђује финансијска средства из сопствених прихода и из накнада за коришћење заштићеног природног добра, као и других извора утврђених законом, обраћа се надлежним органима ради обезбеђивања средстава из општинског и републичког буџета и других извора прихода.

Управљач је дужан да изврши упис делатности управљања заштићеним подручјем у складу са прописима којима се уређује класификација делатности у року од 60 дана од дана ступања на снагу ове уредбе.

Члан 9.

Очување, унапређење, одрживо коришћење и приказивање природних и других вредности подручја Предео изузетних одлика „Камена Гора” спроводи се према плану управљања који доноси управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи превентивне мере заштите од пожара у складу са законом који уређује заштиту од пожара и прописима донетим на основу тог закона.

План управљања управљач доноси и доставља министарству надлежном за послове заштите животне средине (у даљем тексту: Министарство) најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, културе, рударства и енергетике, привреде, грађевине, саобраћаја и просторног планирања, туризма и финансија

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, управљач врши послове на основу годишњег програма управљања који доноси и доставља Министарству на сагласност у року од 30 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане законом којим се уређује заштита природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Камена Гора”.

Правилник из става 1. овог члана се објављује у„Службеном гласнику Републике Србије”.

Члан 11.

Управљач је дужан да на прописан начин обележи Предео изузетних одлика „Камена Гора” и његове спољне границе, најкасније у року од 12 месеци од дана ступања на снагу ове уредбе.

Члан 12.

Управљач је дужан да заснује дигиталну базу података, односно географски информациони систем о природним и створеним вредностима, непокретностима, активностима и другим подацима од значаја за управљање Предела изузетних одлика „Камена Гора” у року од две године од дана ступања на снагу ове уредбе.

Члан 13.

Управљач доноси и доставља Министарству на сагласност акт о накнади за коришћење заштићеног подручја Предео изузетних одлика „Камена Гора” у року од шест месеци од дана ступања на снагу ове уредбе.

Члан 14.

Средства за спровођење Плана управљања обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности управљача и из других извора у складу са законом.

Члан 15.

Планови уређења простора, шумске, ловне, пољопривредне и друге основе и програма који обухварају заштићено подручје Предео изузетних одлика „Камена Гора” усагласиће се са Просторним планом Републиком Србије, Планом управљања и режимима заштите утврђеним овом уредбом.

Члан 16.

Ова уредба ступа на снагу осмог дана од дана објављивања у „Службеном гласнику

Републике Србије”.

05 Број \_\_\_\_\_\_\_\_\_\_\_ ПРЕДСЕДНИК

У Београду, ­­­­­­­­­­\_\_\_\_\_\_\_\_\_ године

ВЛАДА